Կարմիր Լոռի

«Կարմիր Լոռի», բոլշևիկյան ագիտացիոն թերթ։ Հանդիսացել է ՀԿ(բ)կ Լոռվա գավառային և հեղափոխական կոմիտեների օրգանը։ Լույս է տեսել 1921-1922 թվականներին։ Հիմնադրվել է Ալավերդիում, Լոռու՝ 1921 թվականի փետրվարյան ապստամությունից հետո, որի հետևանքով Լոռին կցվեց Խորհրդային Հայաստանին։ 1921 թվականի դեկտեմբերին գավառական կենտրոնը տեղափոխվեց  Ջալալօղլի (այժմ՝ Ստեփանավան), որտեղ էլ շարունակվեց հրատարակվել անկանոն պարբերականությամբ։ Տպագրվել է Ղարաքիլիսայում (հետագայում՝ Կիրովական, այժմ՝ Վանաձոր), Կարմիր բանակի զորակայանի տպարանում։ Խմբագիրներ՝ Կ. Ղազարյան, Գ. Մեհրաբյան, Սիմակ Սահակյան (Մաճկալ Շմավոն)։

Տեղական բարբառին մոտ լեզվով ներկայացրել է խորհրդային ռեժիմի կառուցվածքն ու էությունը, ծանոթացրել Հայաստանի կոմունիստական կուսակցության գործունեությանը։ Լուսաբանել է գավկոմի, գյուղխորհուրդների գործունեությունը, մեծ տեղ տրամադրել հողային հարցի լուծմանը։ 

Խորհրդային հասարակարգի կառուցման գործում կարևոր դեր է հատկացրել կանանց շրջանում տարվող աշխատանքներին, երիտասարդության ագիտացիոն դաստիարակության, կրթության և սպորտի հարցերին։ Ունեցել է «Լոռվա կարմիր երիտասարդ», «Լոռվա աշխատավոր կնոջ թերթիկ», «Հեծգնդի թերթիկ» էջերը։ 

Հայկական ԽՍՀ օրաթերթեր
Հայկական հասարակական պարբերականներ
Հայկական քաղաքական պարբերականներ
Պարբերականներ այբբենական կարգով